208.
Na osnovu člana 38 stav 1 tačka 2, a u vezi sa članom 174 stav 2 tačka 5 Zakona o lokalnoj samoupravi ("Službeni list Crne Gore", br. 2/18, 34/19, 38/20, 50/22, 84/22), člana 36 stav 1 tačka 2, Statuta Opštine Berane ("Službeni list Crne Gore" - Opštinski propisi", br 42/18), Skupština Opštine Berane, na sjednici održanoj dana, 23. januara 2024. godine, donijela je:
ODLUKA
o kriterijumima, načinu i postupku raspodjele sredstava nevladinim organizacijama
("Službeni list Crne Gore - opštinski propisi", br. 007/24 od 31.01.2024)
I - OPŠTE ODREDBE
Član 1
Ovom odlukom uređuju se kriterijumi, način i postupak finansiranja projekata i programa nevladinih organizacija iz sredstava budžeta Opštine Berane namijenjenih za podršku projektima i programima nevladinih organizacija (u daljem tekstu: projekta) kao i druga pitanja od značaja za finansiranje projekata nevladinih organizacija.
Odlukom se propisuje forma projekata kao i sadržina obrasca za prijavu na konkurs.
Član 2
Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.
II KORISNICI SREDSTAVA
Član 3
Sredstva iz budžeta Opštine Berane u iznosu od najmanje 0,1% do 0,3% planiranih sredstava tekućeg budžeta dodeljuju se
   - nevladinim organizacijama koje su registrovane u Crnoj Gori, sa sjedištem u Opštini Berane (u daljem tekstu: Opština), za programe i projekte u oblastima od javnog interesa i koji se u potpunosti realizuju na teritoriji Opštine.
   - za kofinansiranje i međufinansiranje projekata i programa nevladinih organizacija podržanih iz fondova Evropske unije;
   - za finasiranje projekata i programa nevladinih organizacija u oblasti zaštite osoba sa invaliditetom.
III - UTVRĐIVANJE PRIORITETA ZA RASPODJELU SREDSTAVA
Član 4
Sredstva iz Budžeta Opštine dodjeljuju se za podršku projektima nevladinih organizacija, koji su u skladu sa strateškim dokumentima ili drugim programskim ili planskim aktima Opštine, a kojima se naročito:
   - obezbjeđuje raznovrsnost, kvalitet i doprinos održivosti usluga u oblasti socijalne, zdravstvene i dječje zaštite, zaštite djece i omladine sa smetnjama i teškoćama u razvoju, osoba sa invaliditetom, rodne ravnopravnosti i drugih oblika zaštite;
   - afirmiše zaštita ljudskih i manjinskih prava, izgradnja i razvoj civilnog društva i volonterizma;
   - afirmišu kulturni potencijali, tradicija i kulturne posebnosti opštine, inicijative i aktivnosti u cilju podizanja nivoa urbane kulture i očuvanja kulturne baštine;
   - doprinosi očuvanju životne sredine i održivog razvoja;
   - podstiče ekonomski razvoj Opštine;
   - podstiče veća uključenost mladih u procesima odlučivanja.
   - obezbjeđuje borba protiv korupcije;
   - na drugi način afirmišu participaciju građana u procesu odlučivanja i podižu nivo demokratizacije društva u lokalnoj samoupravi.
Član 5
Organ lokalne uprave nadležan za saradnju sa nevladinim organizacijama će, obaviti prethodne konsultacije sa nevladinim organizacijama, organima lokalne uprave, koji implementiraju strateška dokumenta, planove i programe od značaja za razvoj lokalne samouprave i Savjetom za saradnju lokalne samouprave i nevladinih organizacija radi predlaganja utvrđivanja prioritetnih oblasti finansiranja u tekućoj godini.
Nevladine organizacije, organi lokalne uprave i Savjet za saradnju lokalne samouprave i NVO, prije raspisivanja konkursa za raspodjelu sredstava, predlažu prioritetne oblasti u kojima će se za tu godinu pružiti finansijska podrška za realizaciju projekta.
Nadležan organ za saradnju i odnose sa NVO (u daljem tekstu: Sekretarijat) dužan je da uputi javni poziv za obavljanje prethodnih konsultacija i predlaganja prioritetnih oblasti koje će se finansirati u tekućoj godini.
Javni poziv se objavljuje na internet portalu Opštine, oglasnoj tabli Opštine, putem službenog mejla, preko lokalnog javnog emitera i na drugi pogodan način.
Nevladine organizacije, organi lokalne uprave, Savjet za saradnju lokalne samouprave i nevladinih organizacija mogu dostaviti svoj ili objedinjen predlog prioritetnih oblasti finansiranja pismenim ili elektronskim putem na adresu organa lokalne uprave za odnose i saradnju sa nevladinim organizacijama.
O na osnovu predloženih prioriteta finansiranja, Sekretarijat je dužan da sačini zapisnik u kome će biti sadržani svi predlozi zaintresovanih nevladinih organizacija, organa lokalne uprave i Savjeta za saradnju lokalne samouprave i NVO o utvrđivanju prioritetnih oblasti.
Na osnovu podnijetih predloga organa lokalne uprave i nevladinih organizacija, Savjeta Predsjednik Opštine donosi odluku o utvrđivanju prioritetnih oblasti od javnog interesa, u kojima će se za tekuću godinu pružati finansijska podrška za realizaciju projekta u roku od 30 dana od dana stupanja na snagu budžeta Opštine.
Član 6
Komisija neće, iz sredstava Budžeta Opštine, finansirati projete/programe organizacija koja se, u skladu sa zakonom i drugim pozitivnim propisima, smatraju organizacijama koje su registrovane za obavljanje privredne djelatnosti, odnosno projekti/programi koji imaju, isključivo profitnu, odnosno komercijalnu svrhu.
IV - KOMISIJA ZA RASPODJELU SREDSTAVA
Član 7
Raspodjelu sredstava vrši Komisija za raspodjelu sredstava nevladinim organizacijama (udaljem tekstu:Komisija) koju imenuje predsjednik Opštine.
Komisiju čine predsjednik i dva člana.
Predsjednik Komisije se bira iz reda potpredsjednika, starješina organa uprave ili zaposlenih u čijoj su nadležnosti utvrđene prioritetne oblasti koje se finansiraju za tekuću godinu.
Članovi Komisije su, predstavnik Opštine i predstavnik nevladinih organizacija.
Član Komisije iz reda predstavnika Opštine, bira se iz reda zaposlenih na poslovima koji su utvrđeni kao prioritetne oblasti za finansiranje u tekućoj godini ili iz organa uprave nadležnog za saradnju sa nevladinim organizacijama.
Član Komisije iz reda nevladinih organizacija ne može biti odbornik, poslanik ili član organa upravljanja političke partije, javni funkcioner, državni ili lokalni službenik ili namještenik, rukovodilac ili zaposleni u javnim ustanovama i privrednim društvima čiji je osnivač država ili Opština.
Član Komisije iz reda nevladinih organizacija ne može učestvovati u ocjenjivanju i odlučivanju o prijavi na javni konkurs koju je podnijela nevladina organizacija koja ga je predložila za predstavnika nevladinih organizacija u Komisiji.
Ako nevladine organizacije ne predlože svog predstavnika za člana Komisije,za drugog člana Komisije određuje se predstavnik Opštine.
Stručne, administrativno-tehničke poslove, za potrebe Komisije, vrši organ uprave nadležan za saradnju sa nevladnim organizacijama.
Komisija će, za svaku godinu, shodno utvrđenim prioritetnim oblastima, prilikom raspisivanja javnog konkursa, objaviti broj i vrstu prioriteta.
Komisija donosi Poslovnik o radu Komisije.
Mandat komisije traje jednu godinu, odnosno do okončanja postupka po Konkursu za tu godinu.
Član 8
Komisija vrši sledeće poslove:
   - raspisuje javni konkurs;
   - ocjenjuje blagovremenost i urednost prijave;
   - objavljuje listu nevladinih organizacija koje nijesu dostavile blagovremenu i urednu prijavu;
   - upućuje obavještenje nevladinim organizacijama koje nijesu dostavile urednu i potpunu dokumentaciju, da istu dopune i isprave;
   - potvrđuje administrativnu ispravnost odnosno neispravnost podnesene dokumentacije;
   - vrši bodovanje (ocjenjivanje) projekata i programa nevladinih organizacija koje učestvuju na Konkursu;
   - utvrđuje rang listu projekata odnosno programa na osnovu broja ostavrenih bodova;
   - donosi odluku o raspodjeli sredstava za projekte odnosno programe nevladinih organizacija;
   - priprema ugovore sa nevladinim organizacijama čiju su projekti i programi odobreni za finansiranje;
   - prati realizaciju odobrenih projekata i programa;
   - priprema i dostavlja predsjedniku opštine izvještaj o raspodjeli sredstava i realizaciji projekata i programa.
V - IZBOR PREDSTAVNIKA NEVLADINIH ORGANIZACIJA U KOMISIJI
Član 9
Člana Komisije, iz reda nevladinih organizacija, predlažu nevladine organizacije koje su registrovane u Crnoj Gori, čije je sjedište u opštini Berane.
Postupak za predlaganje kandidata za člana Komisije, predstavnika nevladinih organizacija,pokreće se upućivanjem javnog poziva od strane predsjednika Opštine.
Javni poziv se objavljuje na internet portalu Opštine, oglasnoj tabli Opštine, preko lokalnog javnog emitera i na drugi pogodan način.
Javni poziv sadrži uslove koje moraju da ispune nevladine organizacije prilikom predlaganja kandidata, uslove koje mora da ispuni kandidat, dokumentaciju koja se prilaže uz prijedlog za kandidata,kao rok i mjesto predaje dokumentacije.
Rok za predlaganje kandidata je 15 dana od dana objavljivanja javnog poziva.
Postupak izbora predstavnika nevladinih organizacija za člana Komisije sprovodi organ lokalne uprave nadležan za saradnju sa nevladinim organizacijama.
Član 10
Kandidata za člana Komisije može da predloži nevladina organizacija koja ispunjava sledeće uslove:
   - da je upisana uregistar nevladinih organizacija,prije objavljivanja javnog poziva i da ima sjedište na teritoriji opštine Berane (dostavlja redni broj upisa u Registar nevladinih organizacija koje vodi nadležan državni organ ili rješenje o upisu u Registar);
   - da je u prethodnoj godini, u oblasti od javnog interesa, sprovela makar jedno istraživanje,izradila dokument,organizovala skup ili realizovala projekat usmjeren na unapređenje stanja u oblasti javnih politika, što dokazuje priloženim ugovorom o finansiranju,brošurama, novinskim člancima islično;
   - da je predala poreskom organu prijavu za prethodnu fiskalnu godinu (fotokopija bilansa stanja i uspjeha);
   - da više od polovine organa upravljanja nevladine organizacije nijesu članovi organa političkih partija, javni funkcioneri, državni ili lokalni službenici ili namještenici, rukovodioci ili zaposleni u javnim ustanovama i privrednim društvima čiji je osnivač država ili opština (ovjerena izjava odgovornog lica udruženja).
Nevladina organizacija, koja ispunjava uslove, dostavlja predlog za člana komisije potpisan od strane lica ovlašćenog za zastupanje potvrđen pečatom nevladine organizacije, sa potrebnom dokumentacijom, na prethodno utvrđenom obrascu u roku od petnaest dana od dana objavljivanja javnog poziva.
Član 11
Kandidat nevladine organizacije za člana Komisije može biti lice koje:
   - ima prebivalište na teritoriji opštine Berane;
   - posjeduje iskustvo u upravljanju prtojektima iz oblasti utrvrđnjenih prioriteta konkursa
   - nije član organa političkih partija, javni funkcioner, državni ili lokalni službenik ili namještenik, rukovodilac ili zaposleni u javnoj ustanovi ili privrednom društvu čiji je osnivač država ili opština.
Član 12
Nevladina organizacija, koja predlaže kandidata za člana Komisije, pored dokumentacije iz člana 10, dužna je da za kandidata dostavi i sljedeće:
   - uvjerenje o prebivalištu;
   - biografiju kandidata sa podacima o posjedovanju iskustva u upravljanju projektima (ugovor, stručni rad, sertifikat ili sl.);
   - izjavu kandidata da nije član organa političkih partija, javni funkcioner, državni ili lokalni službenik ili namještenik, rukovodilac ili zaposlen u javnoj ustanovi ili privrednom društvu čiji je osnivač država ili opština;
   - izjavu kandidata da prihvata kandidaturu za člana Komisije.
   - statut organizacije.
Član 13
Ukoliko nevladina organizacija ili predloženi kandidat ne ispunjavaju uslove predviđene ovom Odlukom ili prijedlog za kandidata nije podnesen u predviđenom roku, takvi prijedlozi se ne razmatraju.
Član 14
Organ lokalne uprave, nadležan za saradnju sa nevladinim organizacijama, je dužan, da u roku od 7 dana od isteka roka za dostavljanje prijedloga,objavi na internet portalu Opštine utvrđenu listu kandidata.
Ako je predloženo više kandidata, predsjednik Opštine će imenovati kandidata nevladine organizacije koji je predložen od većeg broja nevladinih organizacija relevantnih za utvrđene prioritetne oblasti, a koje su dostavile potpunu dokumentaciju.
U slučaju da svaka nevladina organizacija predloži različitog kandidata, predsjednik Opštine će imenovati kandidata sa najviše iskustva u upravljanju projektima.
Izabrani kandidat za člana Komisije, ispred nevladinih organizacija, prilaže ovjerenu kopiju lične karte.
Izabrani kandidat za člana Komisije, svojeručnim potpisom potpisuje izjavu o nepristrasnosti i povjerljivosti svih podataka sa kojima bude raspolagao i sa kojima će postupati isključivo u skladu sa važećim propisima.
VI-PRESTANAK MANDATA ČLANOVIMA KOMISIJE
Član 15
Članu Komisije prestaje mandat, prije isteka vremena na koje je imenovan,u slučaju:
   - podnošenja ostavke, o čemu obavještava predsjednika opštine, Komisiju i subjekte koji su ga predložili;
   - da je pravosnažnom odlukom lišen poslovne sposobnosti;
   - da je pravosnažnom odlukom osuđen na bezuslovnu kaznu zatvora u trajanju od najmanje 6 mjeseci;
   - razrješenjem.
Član 16
Predsjednik Opštine će razrješiti člana Komisije u slučaju da:
   - se utvrdi da je prilikom imenovanja, o sebi dao netačne podatke ili propustio da iznese podatke i okolnosti koji su bile od uticaja na imenovanje za člana Komisije;
   - ne obavlja funkciju člana Komisije u periodu dužem od mjesec dana;
   - je došlo do promjena neke od oklonosti iz člana 9 stav 1 Odluke.
Član 17
Postupak za razrješenje člana Komisije pokreće predsjednik Opštine na zahtjev subjekta ovlašćenog za predlaganje kandidata ili na inicijativu Komisije.
U postupku razrješenja,član Komisije ima pravo da se izjasni o razlozima za razrješenje.
Predsjednik Opštine donosi odluku o razrješenju člana Komisije.
Član 18
U slučaju prestanka mandata članu Komisije, prije isteka vremena na koje je imenovan, predsjednik Opštine je dužan, da u roku od 15 dana od dana prestanka mandata, objavi javni poziv za predlaganje novog kandidata.
Mandat novoimenovanog člana Komisije traje do isteka mandata Komisije.
Član Komisije,koji je razrješen prije isteka vremena na koje je imenovan, ne može biti ponovo imenovan za člana Komisije.
VII-JAVNI KONKURS
Član 19
Raspodjela sredstava, za projekte/programe nevladinih organizacija, vrši se na osnovu javnog konkursa (u daljem tekstu: Konkurs), koji raspisuje Komisija za raspodjelu sredstava nevladinim organizacijama do kraja prvog kvartala godine za koju se vrši raspodjela sredstava.
Konkurs traje 30 dana od dana objavljivanja.
U slučaju da predviđena sredstva ne budu raspoređena ili ne budu u cjelosti raspoređena, raspisuje se novi Konkurs, sa istim prioritetima, najkasnije do isteka drugog kvartala godine za koju se sredstva opredjeljuju.
Član 20
Konkurs se objavljuje, na internet portalu Opštine, oglasnoj tabli Opštine, kod lokalnog javnog emitera i na drugi pogodan način.
VIII - POSTUPAK PO KONKURSU
Prijava na Konkurs
Član 21
Nevladina organizacija podnosi prijavu na javni konkurs u roku od 30 dana od dana njegovog objavljivanja,na propisanom obrascu i sa potrebnom dokumentacijom.
Prijava se podnosi Komisiji u zapečaćenoj koverti i predaje u građanskom birou opštine.
Uz prijavu se prilaže:
   - rješenje o upisu u Registar kod nadležnog organa(ovjerena kopija) ili redni broj upisa u Javni registar nevladinih organizacija;
   - projekat kojim organizacija konkuriše za dodjelu sredstava u 3 štampana i jednom elektronskom primjerku.
   - narativni izvještaj o realizovanim projektima u prethodne tri godine, zaključno sa danom objavljivanja konkursa;
   - podaci o iskustvu angažovanih lica (biografija), odnosno volontera u nevladinoj organizaciji na poslovima koji su predmet projektnog prijedloga;
   - izjava da li je nevladina organizacija kandidovani projekat predala drugom donatoru na razmatranje u prethodnom period ili u vrijeme predaje na konkurs Opštine;
   - izjava ovlašćenog lica da nije dobila sredstva od drugog donatoar za projekat ili dio projekta koji kandiduje, a koja sadrži odredbu o prihvatanju odgovornosti;
Član 22
Nevladina organizacija, kojoj su dodijeljena sredstva po Konkursu, za prethodnu godinu, uz prijavu, prilaže:
   - izvještaj o realizaciji projekta, sa detaljnim opisom faza realizacije i detaljnim obrazloženjem eventualnih odstupanja;
   - finansijski izvještaj o utrošenim sredstvima sa kopijama računa, ugovora i izvoda banke po kojima su plaćani;
   - tabelarni pregled troškova za utrošena sredstva.
Član 23
Nevladina organizacija, kojoj su dodijeljena sredstva po Konkursu, dužna je da u roku od 30 dana, nakon roka za realizaciju projekta, dostavi Komisiji narativni i finansijski izvještaj o realizaciji projekta odnosno programa.
Ukoliko nevladina organizacija ne dostavi tražene izvještaje ili u izvještaju ne dostavi detaljno obrazloženje eventualnih odstupanja, ne može učestvovati u raspodjeli sredstava u naredne 3 godine u kojima se sredstva dodjeljuju.
Nevladina organizacija može konkurisati za ukupan iznos ili za dio sredstava za realizaciju aktivnosti iz projekta i dužna je da to naznači u prijavi.
Sadržaj projektnog obrasca za prijavu projekta
Član 24
Radi postizanja jednakih uslova za sve učesnike konkursa, kao i metodološkog postupka, propisuje se obrazac za prijavu projekta odnosno programa.
Prijava na konkurs
Član 25
Prijava na konkursu se sastoji iz dva dijela.
Prvi dio, Obrazac 1, popunjava podnosilac prijave i sadrži:
   - Naziv NVO aplikanta;
   - Prijavni status;
   - Registarski broj i PIB
   - Osnovna djelatnost NVO;
   - Broj zaposlenih u nevladinoj organizaciji na dan popunjavanja formulara;
   - Ime, prezime i funkcija ovlašćenog lica NVO aplikanta;
   - Broj telefona/fah;
   - Adresa NVO;
   - E-mail adresa, veb sajt, facebook ili dr. Društvena mreža (ukoliko postoji);
   - Opis organizacione i administrativne strukture podnosioca projekta-aplikanta;
   - Prethodno iskustvo u realizaciji projekata;
   - Datum podnošenja projekta;
   - Potpis ovlašćenog lica nevladine organizacije i pečat.
Drugi dio, Projektni obrazac 2, popunjava podnosilac prijave i sadrži:
   - Opšte informacije o nevladinoj organizaciji koja se prijavljuje na javni konkurs (naziv,sjedište, kontakt telefon/fax i e-mail, broj zaposlenih, ciljevi organizacije, ovlašćeno lice za realizaciju projekta, broj žiro računa i PIB organizacije);
   - Prioritetna oblast za koju se konkuriše;
   - Partneri na projektu, (ako se nevladina organizacija prijavljuje na javni konkurs zajedno sa partnerskom nevladinom organizacijom, sa definisanom ulogom partnera u realizaciji projekta);
   - Podatke o projektu-programu nevladine organizacije sa podacima o povezanosti projekta sa javnim politikama, strategijama, akcionim planovima, zakonskim i podzakonskim aktima u navedenoj oblasti koje je donijela Opština;
   - Logički okvir
   - Kratak opis realizovanih projekata u prethodne tri godine (ukoliko ih ima);
   - Iskustvo u prethodno realizovanim projektima iz oblasti za koju konkurišu;
   - Opis problema koji će se rješavati u okviru projekta;
   - Kratak sadržaj projekta;
   - Ciljevi projekta (opšti i specifični);
   - Ciljna grupa / Korisnici projekta;
   - Detaljan opis aktivnosti projekta;
   - Očekivani rezultati realizacije projekta;
   - Pretpostavke - prijetnje i rizici;
   - Održivost projekta;
   - Trajanje projekta;
   - Monitoring i izvještavanje;
   - Budžet projekta;
   - Vidljivost (promocija projekta).
Administrativna provjera
Član 26
Nakon isteka roka za podnošenje prijave, Komisija vrši ocjenu blagovremenosti i administrativnu ispravnost prijave.
Prijave koje nijesu dostavljene u propisanom roku, Komisija ne razmatra.
Komisija, u roku od 7 dana od dana isteka roka za podnošenje prijave na Konkurs, vrši otvaranje blagovremenih prijava, dostavljenih u zatvorenoj koverti, radi utvrđivanja urednosti dokumentacije tražene javnim konkursom i o tome sačinjava zapisnik.
Ukoliko je nevladina organizacija dostavila nepotpunu ili nerazumljivu dokumentaciju, Komisija će odmah, najkasnije u roku od tri (3) dana od dana otvaranja koverti, obavijestiti i zahtijevati od nevladine organizacije da uočene nedostatke otkloni.
Rok za otklanjanje nedostataka je 5 dana od dana prijema obavještenja.
Ukoliko nevladina organizacija ne otkloni utvrđene nedostatke, u navedenom roku, Komisija će podnesenu prijavu odbaciti kao nepotpunu.
Kriterijumi za raspodjelu
Član 27
Raspodjela sredstava za projekte odnosno programe vrši se na osnovu sljedećih kriterijuma:
   1) doprinos prijavljenog projekta-programa u ostvarivanju javnog interesa i realizaciji strateških ciljeva u određenoj oblasti;
   2) kvalitet prijavljenog projekta odnosno programa;
   3) kapacitet nevladine organizacije da realizuje prijavljeniprojekat, odnosno program;
   4) transparentnost rada nevladine organizacije.
Član 28
Ukupan iznos dodijeljenih sredstava za jednu nevladinu organizaciju, koja kandiduje projekat odnosno program, ne može premašiti iznos od 20% od ukupno opredijeljenih sredstava predviđenih Budžetom Opštine koja se raspodjeljuju na osnovu konkursa.
Minimalan iznos sredstava koji će biti dodijeljen nevladinoj organizaciji, ukoliko njen projekat bude odobren od strane Komisije, po pravilu, ne može biti manji od 50% od ukupnog iznosa sredstava za finansiranje tog projekta navedenog u prijavi na javni konkurs.
Ukoliko projekat nevladine organizacije ne može biti finansiran u iznosu sredstava koji je naveden u prijavi, Komisija će, od nevladine organizacije, tražiti izjašnjenje, u pisanom obliku, o tome da li sa manje dodijeljenih sredstava može realizovati projekat, odnosno program.
Pismeno izjašnjenje, iz stava 3 ovog člana, nevladina organizacija dostavlja Komisiji u roku od 10 dana od dana traženja izjašnjenja.
Projekat odnosno program iz stava 3 ovog člana biće finansiran ukoliko se nevladina organizacija izjasni, da sa manje dodjeljenih sredstava, može realizovati taj projekat.
Pismeno izjašnjenje o mogućnosti realizacije projekta odnosno programa sa manje dodijeljenih sredstava postaje sastavni dio ugovora.
Nevladinoj organizaciji koja je na Konkurs prijavila više projekata mogu se dodijeliti sredstva za finansiranje samo jednog projekta.
Utvrđivanje rang liste
Član 29
Konačan broj bodova, za svaki projekat, odnosno program utvrđuje se na način što se zbir ukupnog broja bodova, svih članova Komisije, dijeli sa dva.
Ukoliko u ocjenjivanju prijedloga projekta/programa ima velikog odstupanja i razlike u ocjenjivanju članova Komisije, koja u konačnom zbiru daje razliku u bodovima veću od 20 bodova po pojedinoim prijedlogu projekta ili programa, predsjednik Komisije poziva članove da preispitaju date ocjene i mogućnost usaglašavanja istih, u roku od 2 dana od dana upućenog poziva Komisije.
Ukoliko članovi Komisije, u ostavljenom roku, ne dostave korigovanu ocjenu projekta ili ostanu pri ranijim ocjenama, Komisija, većinom glasova, donosi konačnu odluku o broju bodova za taj projekat ili program.
Član 30
Na osnovu dodijeljenih bodova, Komisija utvrđuje redosljed i rang listu projekata odnosno programa.
Prilikom odlučivanja o raspodeli sredstava za finansiranje projekata odnosno programa, neće se uzeti u obzir projekti odnosno programi sa rang liste:
   - koji su bodovani brojem bodova koji je manji od 50% od ukupnog broja propisanih bodova na osnovu kriterijuma iz člana 27 ove Odluke;
   - koji su, na osnovu bodovanja kriterijuma iz člana 27 stav 1 tačka 1 ove Odluke, bodovani brojem bodova koji je manji od 50% od propisanog maksimalnog broja bodova za taj kriterijum.
Odluka o raspodjeli sredstva
Član 31
Komisija donosi Odluku o raspodjeli sredstava za projekte odnosno programe nevladinih organizacija, na osnovu utvrđene rang liste.
Komisija donosi Odluku o raspodjeli sredstava nevladinim organizacijama, u roku od 30 dana od dana završetka konkursa.
Odluka o raspodjeli sredstava mora biti obrazložena i treba da sadrži podatke o projektima, odnosno programima koji će biti finansirani i ukupnim iznosom sredstava opredijeljenih za finansiranje svakog od tih projekata, odnosno programa pojedinačno.
Prilikom donošenja odluke, iz stava 1 ovog člana, Komisija vodi računa o:
   - visini potrebnih sredstava za finansiranje, svakog pojedinačnog projekta, odnosno programa u odnosu na ukupan iznos sredstava opredijeljenih za raspodjelu;
   - broju bodova utvrđenih za svaki projekat, odnosno program.
Nevladinoj organizaciji koja je na Konkurs prijavila više projekata, odnosno programa mogu se dodijeliti sredstva za finansiranje samo jednog projekta ili programa.
U slučaju da dva ili više projekata dobiju isti broj bodova, a raspoloživa sredstva nijesu dovoljna za njihovo finansiranje, sredstva će se dodijeliti projektu odnosno programu koji, po ocjeni većine ukupnog broja članova komisije, uspješnije zadovoljava ili pomaže zadovoljenje jedne od prioritetnih potreba građana.
Član 32
Odluka o raspodjeli sredstava sadrži:
   - naziv organizacija kojima su dodijeljena sredstva;
   - podatke o odgovornom licu za svaku od nevladinih organizacija kojoj su dodijeljena sredstva;
   - naziv projekta;
   - trajanje projekata;
   - iznos sredstava dodijeljenih od strane Komisije za svaki od projekata;
   - ukupan iznos sredstava potreban za realizaciju svakog od projekata sa podacima o ostalim eventualnim donatorima.
   - obrazloženje razloga za odbijanje,uključujići bodovnu listu,za sve odbijene projekte.
Član 33
Odluka raspodjeli sredstava nevladinim organizacijama dostavlja se svim učesnicima Konkursa u roku od 8 dana od dana donošenja, objavljuje se na internet portalu Opštine, na oglasnoj tabli Opštine, preko lokalnog javnog emitera i na drugi pogodan način.
Protiv odluke iz stava 1 ovog člana može se podnijeti tužba Upravnom sudu Crne Gore.
IX-ZAKLJUČIVANJE UGOVORA
Član 34
Na osnovu odluke iz člana 32 stav 1, predsjednik Opštine zaključuje, sa nevladinom organizacijom kojoj su dodijeljena sredstva, ugovor o načinu isplate i korišćenju sredstava, načinu izvještavanja i nadzoru nad realizacijom projekta, odnosno programa za koji su dodijeljena sredstva u roku od 30 dana od dana objavljivanja odluke.
Član 35
Na internet portalu Opštine objavljuju se kompletni projekti za koje su dodijeljena sredstva, utvrđena rang lista, ugovori sa nevladinim organizacijama i zapisnici sa sjednica Komisije.
X - PRAĆENJE REALIZACIJE PROJEKATA I PROCJENA USPJEŠNOSTI
Član 36
Praćenje realizacije projekata odnosno programa vrši Komisija u skladu sa Ugovorom i planom monitoringa.
Plan monitoringa sadrži mjere i aktivnosti koje sprovodi Komisija u procesu kontinuiranog posrednog i neposrednog praćenja realizacije projekta/programa
Praćenje realizacije projekta odnosno programa vrši se na dva načina:
   - odobravanjem narativnog i finansijskih izvještaja korisnika finansiranja i
   - neposrednim prisustvom članova Komisije tokom realizacije projektnih aktivnosti, u dogovoru s korisnikom finansiranja.
XI - EVALUACIJA PROJEKTNIH AKTIVNOSTI
Član 37
Članovi Komisije su dužni da sprovedu procjenu uspješnosti realizovanih projekata i rezultate potvrde pisanim dokumentom koji dostavljaju organu nadležnom za saradnju i odnose sa nevladinim organizacijama.
U postupku procjene uspješnosti realizacije projektnih aktivnosti Komisija će obuhvatiti sledeće aspekte projekta:
   - Efikasnost (ostvarenost aktivnosti projekta);
   - Efektivnost (ostvareni rezultati projekta) i uticaj (nastalu promjenu tokom realizacije i neposredno nakon realizacije projekta) u odnosu na postojeći problem pojedinačnog projekta;
   - Održivost projekta;
   - Odnos sa korisnicima, donatorom, zainteresovanim subjektima;
   - Dostupnost informacija o donatoru.
XII - IZVJEŠTAJ O REALIZOVANIM PROJEKTIMA
Član 38
Nevladina organizacija, kojoj su dodijeljena sredstva za projekte odnosno programe, podnosi Komisiji narativni izvještaj o realizaciji projekta sa finansijskim iskazom u roku, koji je određen članom 23.
Narativni izvještaj se podnosi na, za to, utvrđenom obrascu.
Uz narativni izvještaj dostavlja se propratni materijal, kao što su isječci iz novina, video zapisi, fotografije i dr.
U finansijskom izvještaju navode se cjelokupni troškovi programa odnosno projekta, nezavisno od toga iz kojeg su izvora finansirani.
Komisiji se dostavljaju dokazi o nastanku troškova podmirenih iz sredstava koja su odobrena ugovorom o sufinansiranju projekatnih odnosno programskih aktivnosti (fotokopije faktura, ugovora o djelu ili ugovora o autorskom honoraru s doprinosima istih), kao i dokazi o plaćanju istih (kopija naloga o prenosu sredstava, izvodi sa žiro računa i sl.).
Prilikom dostavljanja finansijskog iskaza o realizaciji projekta, NVO dostavlja orginalna dokumenta, koja će se kopirati u prisustvu jednog ili više članova Komisije, koji će kopije kompletne dokumentacije finansijskog iskaza sačiniti na licu mjesta, ovjerenim pečatom organizacije i potpisom odgovornog lica i potpisom predsjednika Komisije.
Odobrena finansijska sredstva, korisnik finansiranja je dužan da utroši isključivo za realizaciju projekta odnosno programa utvrđenih Odlukom i Ugovorom.
Sredstva se smatraju namjenski utrošenim ako su korišćena isključivo za finansiranje odobrenih i opravdanih troškova u realizaciji projekta odnosno programa utvrđenih ugovorom.
Svako odstupanje od utroška odobrenih sredstava,bez odobrenja Komisije, smatrat će se nenamjenskim trošenjem sredstava.
Član 39
Komisija podnosi organu uprave nadležnom za saradnju sa nevladinim organizacijama izvještaj o finansiranju projkata i programa nevladinih organizacija, koji sadrži podatke o projektima odnosno programima za koje su dodijeljena sredstva za njihovo finansiranje i uspješnost njihove realizacije.
Na osnovu izvještaja, iz stave 1 ovog člana, nadležan organ uprave, sačinjava objedinjen izvještaj o finansiranju i realizaciji projekata i programa nevladinih organizacija koji dostavlja predsjedniku Opštine i Skupštini.
Izvještaj o finansiranju projekata, odnosno programa i indikator uspješnosti realizacije sačinjava se na osnovu pojedinačnih izvještaja nevladinih organizacija kojima su dodijeljena sredstva za finansiranje projekata, odnosno programa.
U cilju upoznavanja šire javnosti sa realizovanim projektima, Komisija će na odgovarajući način, do raspisivanja novog Konkursa, predstaviti realizovane aktivnosti organizacija čiji su projekti podržani.
XIII - POVRAĆAJ ISPLAĆENIH SREDSTAVA
Član 40
Komisija će od korisnika sredstava finansiranja, u pisanom obliku, zatražiti povrćaj isplaćenih sredstava za realizaciju odobrenog projekta ili programa u slučaju kada se utvrdi da Korisnik finansiranja:
   ? nije realizovao projekat odnosno program utvrđen odlukom i ugovorom;
   ? nije utrošio sva odobrena sredstva;
   ? sredstva nije koristio namjenski;
   ? nije podnio izvještaj o realizaciji programa odnosno projekta u propisanom roku.
Član 41
Korisnik finansiranja će, najkasnije u roku od 30 dana od prijema zahtjeva, osim u posebno obrazloženim slučajevima, u skladu sa uputstvima o načinu povraćaja sredstava koje je dostavila Komisija, vratiti sve iznose uplaćene od strane Opštine.
U slučaju kada korisnik finansiranja ne vrati sredstava koje je odobrila Komisija a nadležan organ finansiranja isplatio korisniku sredstava, Komisija će donijeti odluku da prijave na konkurs od strane te nevladine organizacije u narednom period od tri godine ne uzme u razmatranje.
Zabrana višestrukog finansiranja
Član 42
Projekat, odnosno program koji je finansiran u skladu sa ovom odlukom ne može biti finansiran iz sredstava budžeta Opštine, po drugom osnovu.
O nepostojanju višestrukog finansiranja istog projekta, odnosno programa, nevladina organizacija dostavlja pisanu izjavu.
IX - KONFLIKT INTERESA
Član 43
Član Komisije ne može biti angažovan u realizaciji projekta koji je finansiran iz sredstava Budžeta opštine Berane.
Lokalni službenici i namještenici i zaposleni u javnim službama čiji je osnivač Opština ne mogu biti angažovani za naknadu od strane nevladine organizacije čiji se projekat finansira iz budžeta opštine Berane, u skladu sa zakonom.
Neće se razmatrati prijava na konkurs nevladine organizacije čiji je član zaposleni u organima ili ustanovama ili u privrednom društvu koje djelimično ili u potpunosti finansira iz Budžeta opštine.
Neće se razmatrati prijava na konkurs nevladne organizacije koja je u cilju ispunjavanja uslova za učešće na objavljenom konkursu dostavila lažne informacije.
X - PRELAZNE I ZAVRŠNE ODREDBE
Član 44
Danom stupanja na snagu Odluke prestaje da važi Odluka o kriterijumima, načinu i postupku raspodjele sredstava nevladinim organizacijama ("Službeni list Crne Gore - Opštinski propisi, broj 22/19 i Odluka o izmjenama i dopuni Odluke o kriterijumima, načinu i postupku raspodjele sredstava nevladinim organizacijama, ("Službeni list Crne Gore - Opštinski propisi, br 54/19).
Član 45
Odluka stupa na snagu osmog dana od dana objavljivanja u "Službenom listu CG - Opštinski propisi".
Broj: 02-016/24-34
Beranama, 24.01.2024. god.
Skupština opštine Berane
Predsjednik Skupštine,
Milun Rmuš, s.r.